RESOLUCIÓN do 31 de maio de 2000 pola que se convocan unhas xornadas sobre as facendas territoriais ante os procedementos tributarios e ante o proceso de descentralización.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 09/06/2000

Dentro do plan de actividades da Escola Galega de Administración Pública para 2000 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas xornadas sobre as facendas territoriais ante os procedementos tributarios e ante o proceso de descentralización, convocatoria que se desenvolverá conforme as seguintes bases:
1. Obxectivos.
O contido destas xornadas sitúase arredor dunha dobre orde de problemas actuais das facendas autonómica e local:
a) Os de natureza procedemental: seleccionáronse unha serie de cuestións onde están localizadas as maiores disfuncións administrativas na tramitación e resolución dos procedementos de xestión e inspección tributarias.
O obxectivo último é, obviamente, mellora-lo resultado do lado «adxectivo» da facenda pública.
b) Aqueles que conectan coa fase do proceso de corresponsabilización fiscal que viven hoxe tanto a Comunidade Autónoma de Galicia como as corporacións locais galegas: en dous relatorios analizaranse tanto a potestade tributaria local na actualidade como posibles novas etapas no camiño da corresponsabilidade fiscal que percorre hoxe a Comunidade Autónoma galega.
Non parece necesario subliña-lo obxectivo desta parte das xornadas: trátase de centrar xuridicamente o tema da descentralización fiscal, incorporando
novas ideas para avanzar no camiño da corresponsabilidade fiscal e, en último termo, da mellora financeira das nosas facendas territoriais.
2. Contido.
Trataranse estes temas:
-A autonomía local na xurisprudencia constitucional.
-As actuacións de comprobación tributaria por parte das administracións territoriais.
-O procedemento tributario sancionador nas facendas territoriais.
-Información e asistencia ó contribuínte. Comunicacións e consultas. Acordos previos de valoración/s de bens.
-Novas etapas no camiño da corresponsabilidade fiscal.
-Obtención e utilización da información tributaria por parte das administracións públicas.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos da EGAP (polígono das Fontiñas, rúa de Madrid, 2-4, Santiago de Compostela) os días 26 e 27 de xuño de 2000.
5. Inscrición.
-Prazo: remata o xoves, día 22 de xuño de 2000.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión chamando por teléfono, o día 23 de xuño, das 10 ás 14.45 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como a de
cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
8. Retransmisión por Internet.
As persoas interesadas en segui-lo desenvolvemento destas xornadas por Internet poden facelo a través do seguinte enderezo: www.egap.xunta.es.
Santiago de Compostela, 31 de maio de 2000.
Domingo Bello Janeiro
Director da Esgola Galega de Administración
Pública